amanoisuno/poet huggingface dataset:
送馬向入蜀 徐凝
遊子出咸京，巴山萬里程。白雲連鳥道，青壁遰猿聲。雨雪經泥阪，煙花望錦城。工文人共許，應紀蜀中行。
送李補闕歸朝 徐凝
駟馬歸咸秦，雙鳧出海門。還從清切禁，再沐聖明恩。禮樂中朝貴，文章大雅存。江湖多放逸，獻替欲誰論。
送日本使還 徐凝
絕國將無外，扶桑更有東。來朝逢聖日，歸去及秋風。夜泛潮回際，晨征蒼莽中。鯨波騰水府，蜃氣壯仙宮。天眷何期遠，王文久已同。相望杳不見，離恨托飛鴻。
題開元寺牡丹 徐凝
此花南地知難種，慚愧僧閑用意栽。海燕解憐頻睥睨，惟有數苞紅萼在，含芳只待舍人來。
香爐峰 徐凝
香爐一峰絕，頂在寺門前。儘是玲瓏石，時生旦暮煙。
白銅鞮 徐凝
騕褭錦障泥，樓頭日又西。留歡住不住，素齒白銅鞮。
楊叛兒 徐凝
哀怨楊叛兒，駘蕩郎知否。香死博山爐，煙生白門柳。
春寒 徐凝
亂雪從教舞，回風任聽吹。春寒能作底，已被柳條欺。
廬山獨夜 徐凝
寒空五老雪，斜月九江雲。鐘聲知何處，蒼蒼樹裏聞。
天臺獨夜 徐凝
銀地秋月色，石樑夜溪聲。誰知屐齒盡，為破煙苔行。
送寒岩歸士 徐凝
不掛絲纊衣，歸向寒岩棲。寒岩風雪夜，又過岩前溪。
送陳司馬 徐凝
家寄茅洞中，身遊越城下。甯知許長史，不憶陳司馬。
武夷山仙城 徐凝
武夷無上路，毛徑不通風。欲共麻姑住，仙城半在空。
避暑二首 徐凝
一株金染密，數畝碧鮮疏。避暑臨溪坐，何妨直釣魚。斑多筒簟冷，發少角冠清。避暑長林下，寒蟬又有聲。
浙西李尚書奏毀淫昏廟 徐凝
傳聞廢淫祀，萬里靜山陂。欲慰靈均恨，先燒靳尚祠。
酬相公再游雲門寺 徐凝
遠羨五雲路，逶迤千騎回。遺簪唯一去，貴賞不重來。
杭州祝濤頭二首 徐凝
不道沙堤盡，猶欺石棧頑。寄言飛白雪，休去打青山。倒打錢塘郭，長驅白浪花。吞吳休得也，輸卻五千家。
問漁叟 徐凝
生事同漂梗，機心在野船。如何臨逝水，白髮未忘筌。
雲封庵 徐凝
登岩背山河，立石秋風裏。隱見浙江濤，一尺東溝水。
漢宮曲 徐凝
水色簾前流玉霜，趙家飛燕侍昭陽。掌中舞罷簫聲絕，三十六宮秋夜長。
和嵩陽客月夜憶上清人 徐凝
獨夜嵩陽憶上仙，月明三十六峰前。瑤池月勝嵩陽月，人在玉清眠不眠。
八月望夕雨 徐凝
今年八月十五夜，寒雨蕭蕭不可聞。如練如霜在何處，吳山越水萬重雲。
觀浙江濤 徐凝
浙江悠悠海西綠，驚濤日夜兩翻覆。錢塘郭裏看潮人，直至白頭看不足。
廬山瀑布 徐凝
虛空落泉千仞直，雷奔入江不暫息。今古長如白練飛，一條界破青山色。
嘉興寒食 徐凝
嘉興郭裏逢寒食，落日家家拜掃回。唯有縣前蘇小小，無人送與紙錢來。
憶揚州 徐凝
蕭娘臉下難勝淚，桃葉眉頭易得愁。天下三分明月夜，二分無賴是揚州。
八月燈夕寄游越施秀才 徐凝
四天淨色寒如水，八月清輝冷似霜。想得越人今夜見，孟家珠在鏡中央。
八月十五夜 徐凝
皎皎秋空八月圓，常娥端正桂枝鮮。一年無似如今夜，十二峰前看不眠。
題伍員廟 徐凝
千載空祠雲海頭，夫差亡國已千秋。浙波只有靈濤在，拜奠青山人不休。
員嶠先生 徐凝
員嶠先生無白髮，海煙深處采青芝。逢人借問陶唐主，欲進冰蠶五色絲。
莫愁曲 徐凝
玳瑁床頭刺戰袍，碧紗窗外葉騷騷。若為教作遼西夢，月冷如丁風似刀。
寄白司馬 徐凝
三條九陌花時節，萬戶千車看牡丹。爭遣江州白司馬，五年風景憶長安。
相思林 徐凝
遊客遠遊新過嶺，每逢芳樹問芳名。長林遍是相思樹，爭遣愁人獨自行。
寄海嶠丈人 徐凝
萬丈只愁滄海淺，一身誰測歲華遙。自言來此雲邊住，曾看秦王樹石橋。
寄潘先生 徐凝
至人知姓不知名，聞道黃金骨節輕。世上仙方無覓處，欲來西嶽事先生。
宮中曲二首 徐凝
披香侍宴插山花，厭著龍綃著越紗。恃賴傾城人不及，檀妝唯約數條霞。身輕入寵盡恩私，腰細偏能舞柘枝。一日新妝拋舊樣，六宮爭畫黑煙眉。
七夕 徐凝
一道鵲橋橫渺渺，千聲玉佩過玲玲。別離還有經年客，悵望不如河鼓星。
八月九月望夕雨 徐凝
八月繁雲連九月，兩回三五晦漫漫。一年悵望秋將盡，不得常娥正面看。
喜雪 徐凝
長愛謝家能詠雪，今朝見雪亦狂歌。楊花道即偷人句，不那楊花似雪何。
春飲 徐凝
烏家若下蟻還浮，白玉尊前倒即休。不是春來偏愛酒，應須得酒遣春愁。
二月望日 徐凝
長短一年相似夜，中秋未必勝中春。不寒不暖看明月，況是從來少睡人。
讀遠書 徐凝
兩轉三回讀遠書，畫簷愁見燕歸初。百花時節教人懶，雲髻朝來不欲梳。
古樹 徐凝
古樹欹斜臨古道，枝不生花腹生草。行人不見樹少時，樹見行人幾番老。
獨住僧 徐凝
百補袈裟一比丘，數莖長睫覆青眸。多應獨住山林慣，唯照寒泉自剃頭。
傷畫松道芬上人 徐凝
百法驅馳百年壽，五勞消瘦五株松。昨來聞道嚴陵死，畫到青山第幾重。
觀釣台畫圖 徐凝
一水寂寥青靄合，兩崖崔崒白雲殘。畫人心到啼猿破，欲作三聲出樹難。
荊巫夢思 徐凝
楚水白波風嫋嫋，荊門暮色雨蕭蕭。相思合眼夢何處，十二峰高巴字遙。
浙東故孟尚書種柳 徐凝
孟家種柳東城去，臨水逶迤思故人。不似當時大司馬，重來得見漢南春。
長洲覽古 徐凝
吳王上國長洲奢，翠黛寒江一道斜。傷見摧殘舊宮樹，美人曾插九枝花。
卻歸舊山望月有寄 徐凝
年年明月總相似，大抵人情自不同。今夜故山依舊見，班家扇樣碧峰東。
再歸松溪舊居宿西林 徐凝
五粒松深溪水清，眾山搖落月偏明。西林靜夜重來宿，暗記人家犬吠聲。
玩花五首 徐凝
一樹梨花春向暮，雪枝殘處怨風來。明朝漸校無多去，看到黃昏不欲回。麹塵溪上素紅枝，影在溪流半落時。時人自惜花腸斷，春風卻是等閒吹。朱霞焰焰山枝動，綠野聲聲杜宇來。誰為蜀王身作鳥，自啼還自有花開。誰家躑躅青林裏，半見殷花焰焰枝。憶得倡樓人送客，深紅衫子影門時。花到薔薇明豔絕，燕支顆破麥風秋。一番弄色一番退，小婦輕妝大婦愁。
長慶春 徐凝
山頭水色薄籠煙，久客新愁長慶年。身上五勞仍病酒，夭桃窗下背花眠。
山鷓鴣詞 徐凝
南越嶺頭山鷓鴣，傳是當時守貞女。化為飛鳥怨何人，猶有啼聲帶蠻語。
鄭女出參丈人詞 徐凝
鳳釵翠翹雙宛轉，出見丈人梳洗晚。掣曳羅綃跪拜時，柳條無力花枝軟。
春雨 徐凝
花時悶見聯綿雨，雲入人家水毀堤。昨日春風源上路，可憐紅錦枉拋泥。
和白使君木蘭花 徐凝
枝枝轉勢雕弓動，片片搖光玉劍斜。見說木蘭征戍女，不知那作酒邊花。
正月十五夜呈幕中諸公 徐凝
宵游二萬七千人，獨坐重城圈一身。步月遊山俱不得，可憐辜負白頭春。
樂府新詩 徐凝
一聲盧女十三弦，早嫁城西好少年。不羨越溪歌者苦，採蓮歸去綠窗眠。
春陪相公看花宴會二首 徐凝
丞相邀歡事事同，玉簫金管咽東風。百分春酒莫辭醉，明日的無今日紅。木蘭花謝可憐條，遠道音書轉寂寥。春去一年春又盡，幾回空上望江橋。
牡丹 徐凝
何人不愛牡丹花，占斷城中好物華。疑是洛川神女作，千嬌萬態破朝霞。
過馬當 徐凝
風波隱隱石蒼蒼，送客靈鴉拂去檣。三月盡頭雲葉秀，小姑新著好衣裳。
金谷覽古 徐凝
金穀園中數尺土，問人知是綠珠台。綠珠歌舞天下絕，唯與石家生禍胎。
上陽紅葉 徐凝
洛下三分紅葉秋，二分翻作上陽愁。千聲萬片禦溝上，一片出宮何處流。
洛城秋砧 徐凝
三川水上秋砧發，五鳳樓前明月新。誰為秋砧明月夜，洛陽城裏更愁人。
和川守侍郎緱山題仙廟 徐凝
王子緱山石殿明，白家詩句詠吹笙。安知散席人間曲，不是寥天鶴上聲。
和夜題玉泉寺 徐凝
歲歲雲山玉泉寺，年年車馬洛陽塵。風清月冷水邊宿，詩好官高能幾人。
和秋游洛陽 徐凝
洛陽自古多才子，唯愛春風爛漫遊。今到白家詩句出，無人不詠洛陽秋。
和嘲春風 徐凝
源上拂桃燒水發，江邊吹杏暗園開。可憐半死龍門樹，懊惱春風作底來。
侍郎宅泛池 徐凝
蓮子花邊回竹岸，雞頭葉上蕩蘭舟。誰知洛北朱門裏，便到江南綠水遊。
和侍郎邀宿不至 徐凝
蟾蜍有色門應鎖，街鼓無聲夜自深。料得白家詩思苦，一篇詩了一彈琴。
自鄂渚至河南將歸江外留辭侍郎 徐凝
一生所遇唯元白，天下無人重布衣。欲別朱門淚先盡，白頭遊子白身歸。
蠻入西川後 徐凝
守隘一夫何處在，長橋萬里只堪傷。紛紛塞外烏蠻賊，驅盡江頭濯錦娘。
憶紫溪 徐凝
長憶紫溪春欲盡，千岩交映水回斜。岩空水滿溪自紫，水態更籠南燭花。
誇紅槿 徐凝
誰道槿花生感促，可憐相計半年紅。何如桃李無多少，並打千枝一夜風。
題縉雲山鼎池二首 徐凝
黃帝旌旗去不回，空餘片石碧崔嵬。有時風卷鼎湖浪，散作晴天雨點來。天地茫茫成古今，仙都凡有幾人尋。到來唯見山高下，只是不知湖淺深。
宿冽上人房 徐凝
浮生不定若蓬飄，林下真僧偶見招。覺後始知身是夢，更聞寒雨滴芭蕉。
汴河覽古 徐凝
煬帝龍舟向此行，三千宮女采橈輕。渡河不似如今唱，為是楊家怨思聲。
柬白丈人 徐凝
昔時丈人鬢髮白，千年松下鋤茯苓。今來見此松樹死，丈人斬新鬢髮青。
覽鏡詞 徐凝
寶鏡磨來寒水清，青衣把就綠窗明。潘郎懊惱新秋發，拔卻一莖生兩莖。
寄玄陽先生 徐凝
不能相見見人傳，rv岸山中岱岸邊。顏貌只如三二十，道年三百亦藏年。
白人 徐凝
暖風入煙花漠漠，白人梳洗尋常薄。泥郎為插瓏璁釵，爭教一朵牙雲落。
奉酬元相公上元 徐凝
出擁樓船千萬人，入為台輔九霄身。如何更羨看燈夜，曾見宮花拂面春。
奉和鸚鵡 徐凝
毛羽曾經翦處殘，學人言語道暄寒。任饒長被金籠闔，也免棲飛雨雪難。
將至妙喜寺 徐凝
清風嫋嫋越水陂，遠樹蒼蒼妙喜寺。自有車輪與馬蹄，未曾到此波心地。
紅蕉 徐凝
紅蕉曾到嶺南看，校小芭蕉幾一般。差是斜刀剪紅絹，卷來開去葉中安。
見少室 徐凝
適我一簞孤客性，問人三十六峰名。青雲無忘白雲在，便可嵩陽老此生。
語兒見新月 徐凝
幾處天邊見新月，經過草市憶西施。娟娟水宿初三夜，曾伴愁蛾到語兒。
回施先輩見寄新詩二首 徐凝
九幽仙子西山卷，讀了絛繩系又開。此卷玉清宮裏少，曾尋真誥讀詩來。紫河車裏丹成也，皂莢枝頭早晚飛。料得仙宮列仙籍，如君進士出身稀。
送沈亞之赴郢掾 徐凝
千萬乘驄沈司戶，不須惆悵郢中游。幾年白雪無人唱，今日唯君上雪樓。
答白公 徐凝
高景爭來草木頭，一生心事酒前休。山公自是仙人侶，攜手醉登城上樓。
句 徐凝
青山舊路在，白首醉還鄉。試到第三橋，便入千頃花。亂後見淮水，歸心忽迢遙。乍疑鯨噴浪，忽似鷁淩風。呀呷汀洲動，喧闐裏巷空。